A continuin
intal stât francês lis iniziativis di solidarietât cu la lote dai
imazighen (tuareg) dal Azawad, la ultime e je stade la manifestazion
clamade dongje il prin di Dicembar a Parîs de organizazion Tamazgha
che e à ancje indreçât un apel a ducj i imazighen ator pal mont
par che si mobilitin in difese dai lôr compagns in lote tal Azawad.
Zaromai di vot mês cheste regjon sahariane, là che la maiorance de
popolazion e parten ae comunitât dai imazighen, e à proclamât la
indipendence dal Mali dopo che il Moviment Nazionâl di Liberazion
dal Azawad al veve parât vie de aree lis trupis statâls. Une part
dal teritori liberât però al è finît sot dal control di grups di
fondamentaliscj islamics leâts ae organizazion teroriste al-Qaeda
dal Maghreb Islamic (AQMI). Il Moviment Nazionâl di Liberazion dal
Azawad si cjate cussì a lotâ sui doi fronts, di une bande par
difindi la indipendence e di chê altre par parâ fûr dal paîs i
fondamentaliscj, intant che a nivel internazionâl si acuse propit i
militants imazighen di jessi aleâts cu lis organizazions teroristis.
Cheste situazion di isolament politic e à sburtât duncje la
organizazion Tamazgha a mobilitâsi massime tal stât francês, no
dome par vie dai interès de France inte aree, ma ancje pe presince
intal paîs di comunitâts gruessis di divignince imazighen.
Font:
Agence Bretagne Presse, 28/11/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn fra_Latn